
LIETUVOS RESPUBLIKOS
SOCIALINĖS APSAUGOS IR DARBO MINISTRAS

ĮSAKYMAS
DĖL LIETUVOS RESPUBLIKOS SOCIALINĖS APSAUGOS IR DARBO MINISTRO 2018 M. GRUODŽIO 27 D. ĮSAKYMO NR. A1-759 „DĖL ŠALPOS IŠMOKŲ SKYRIMO IR MOKĖJIMO NUOSTATŲ PATVIRTINIMO“ PAKEITIMO

2022 m. rugpjūčio 31 d. Nr. A1-572
Vilnius


1. P a k e i č i u Šalpos išmokų skyrimo ir mokėjimo nuostatus, patvirtintus Lietuvos Respublikos socialinės apsaugos ir darbo ministro 2018 m. gruodžio 27 d. įsakymu 
Nr. A1-759 „Dėl Šalpos išmokų skyrimo ir mokėjimo nuostatų patvirtinimo“:
1.1. Pakeičiu 4.3 papunktį ir jį išdėstau taip: 
„4.3. dokumentu, patvirtinančiu ar suteikiančiu teisę gyventi Lietuvos Respublikoje, arba šio dokumento kopija, jeigu prašoma skirti šalpos išmoką ar atnaujinti (pratęsti) šalpos išmokos mokėjimą Europos Sąjungos valstybės narės, išskyrus Lietuvos Respubliką, ar Europos ekonominei erdvei priklausančios Europos laisvosios prekybos asociacijos valstybės narės piliečiui ar jo šeimos nariui; Lietuvos Respublikos ilgalaikio gyventojo leidimu gyventi Europos Sąjungoje arba jo kopija, jeigu prašoma skirti šalpos išmoką ar atnaujinti (pratęsti) šalpos išmokos mokėjimą nuolat Lietuvos Respublikoje gyvenančiam užsieniečiui; leidimu laikinai gyventi Lietuvos Respublikoje ar jo kopija, jeigu užsieniečiui suteikta laikinoji arba papildoma apsauga ar jeigu jis ketina dirbti Lietuvos Respublikoje aukštos profesinės kvalifikacijos reikalaujantį darbą;“.
1.2. Pakeičiu 4.6 papunktį ir jį išdėstau taip:
„4.6. jeigu prašymą pateikia asmens, turinčio teisę gauti šalpos išmoką, įgaliotas asmuo, globėjas, rūpintojas, jo, kaip neįgaliojo, aprūpintojas, sutuoktinis, artimasis giminaitis ar socialinių paslaugų įstaigos darbuotojas, – dokumentu, atitinkamai patvirtinančiu įgaliojimą, globos ar rūpybos nustatymą ir asmens paskyrimą globėju, rūpintoju ar neįgaliojo aprūpintoju, santuokos sudarymą, giminystės ryšį ar darbo socialinių paslaugų įstaigoje faktą, taip pat įgalioto asmens, globėjo, rūpintojo, neįgaliojo aprūpintojo, sutuoktinio, artimojo giminaičio ar socialinių paslaugų įstaigos darbuotojo asmens tapatybę patvirtinančiu dokumentu arba šių dokumentų kopijomis;“.
1.3. Papildau nauju 8.2 papunkčiu:
„8.2. Lietuvos Respublikos įstatymo „Dėl užsieniečių teisinės padėties“ 94 straipsnio 6 dalyje nustatytą atvejį. Šiuo atveju asmuo kartu su prašymu skirti šalpos išmoką pateikia turimus Nuostatų 4–7 punktuose nurodytus dokumentus ir (ar) informaciją (atsižvelgdamas į šalpos išmokos rūšį, jos skyrimo ir mokėjimo sąlygas) bei laisvos formos paaiškinimą, kuriame nurodo, kurių iš Nuostatų 4–7 punktuose nurodytų dokumentų ir (ar) informacijos (atsižvelgdamas į šalpos išmokos rūšį, jos skyrimo ir mokėjimo sąlygas) ir kodėl negali pateikti, ir patvirtina, kad atitinka Šalpos pensijų įstatyme nustatytas sąlygas (išskyrus Šalpos pensijų įstatymo 7 straipsnio 1 dalį, 10 straipsnio 1 dalį ir 13 straipsnio 2 dalį) gauti atitinkamą šalpos išmoką;“.
1.4. Buvusį 8.2 papunktį laikau 8.3 papunkčiu.
2. N u s t a t a u, kad šio įsakymo 1.2 papunktis įsigalioja 2022 m. rugsėjo 1 d.

